Nå er sjakk-Carlsen likt med verdensrekorden
Det er fortsatt for tidlig om å si Carlsen slår den legendariske rekorden på 2851 poeng. Carlsen står for øyeblikket offisielt oppført med 2848 poeng, men lørdagens seier mot hjemmehåpet Luke McShane førte han opp på 2851,3 poeng på den liveoppdaterte ratingen. Det er først ved turneringens slutt han må være over 2851 poeng for å ta rekorden offisielt. Kasparov var selv oppe i 2855 poeng underveis i en turnering da han var aktiv. - Han tangerte rekorden nå. Det er strålende. Likevel er det viktigste for Magnus hva rangeringen er etter turneringen, sier manager Espen Agdestein til VG Nett. Carlsen slo hjemmehåpet McShane i den første runden av London Chess Classic og har ifølge den liveoppdaterte ratingen nå 2851,3 poeng. - Dette er en tangering av hva Kasparov har hatt offisielt, men uoffsielt har han hatt 2855. Det hadde vært fantastisk om han er over 2851 etter turneringen, fortsetter Agdestein. Før turneringen sa Carlsen at han synes det er gøy at han kjemper om å ta Kasparovs rekord. - Det er veldig gøy at jeg er så nære. Det har vært et av de store målene lenge. Jeg synes også det betyr noe at jeg er såpass langt foran de andre på ratingen. Da gir jeg et budskap om hvem som styrer showet, sa Carlsen til VG Nett før avreise til London. - Og hvem er det? - Det er da meg, svarte Carlsen og lo. Det ble et langt og spennende parti mellom Carlsen og McShane, hvor nordmannen, med sorte brikker, til slutt viste hvorfor han er verdens beste sjakkspiller. - Dette var en perfekt start for Magnus. Han sto dårlig til, men kjempet som en løve og vant til slutt. Han er kjempefornøyd nå, men det var et langt parti. Det var viktig å komme godt i gang, og kjenne at formen er god, sier Agdestein. Søndag møter Carlsen verdenstoer Levon Aronian. Armeneren tapte sitt parti lørdag, og tapte også terreng til Carlsen på verdensratingen. Nå har han over 40 poeng bak Carlsen. Dagens parti var det første av ni runder i London Chess Classic.
Etter lørdagens seier mot Luke McShane i første runde av London Chess Classic er Magnus Carlsen (22) likt med verdensrekorden til Garry Kasparov.